આખરે ૧૯૯૩માં ગ્વાટેમાલા-મેક્સિકન બૉર્ડર પરથી ગઝમૅન પહેલી વાર પકડાયો અને તેને મેક્સિકોના હવાલે કરી દેવાયો. અહીં તેને વીસ વર્ષ નવ મહિના કેદની સજા થઈ. અહીં તે લગભગ સાત વર્ષ જેલમાં રહ્યો, પરંતુ બહાર ગઝમૅનને અમેરિકાને હવાલે કરવાની હિલચાલ શરૂ થઈ એટલે તેણે ત્યાંથી રફુચક્કર થવાનો પ્લાન બનાવી દીધો. જેલમાં પણ તેણે લગભગ તમામ અધિકારીઓને જાણે પોતાની નોકરી પર રાખ્યા હતા. તે મહેલની જેમ જલસાથી રહેતો. આખરે તે ૧૭ કરોડ રૂપિયાની લાંચ વેરીને એક લૉન્ડ્રી કાર્ટમાં સંતાઈને જેલમાંથી નાસી છૂટ્યો. બહાર નીકળવા માટે તેણે જેલમાં ૭૮ જણાને ફોડ્યા હતા. બહાર તેના ભાઈઓ તેનું ડ્રગ્સનું સામ્રાજ્ય ચલાવી રહ્યા હતા.